Zornade di campionât negative pal Udin che cuintri dal Chievo nol rive a puartâ a cjase nancje un pont.
La partide e tache ben pe scuadre di Guidolin, che e va in gol dopo nancje un minût: il Mago Maicosuel al fâs un blitz suntune bale zuiade mâl di Cesar, al salte Puggioni e le met dentri a puarte vueide. Il Chievo, però, al reagjìs daurman e intun cuart di ore al rive al un a un cun Pellissier, dopo che za par un pâr di ocasions i venits si vevin fat viodi in maniere pericolose des bandis di Kelava.
Scuadris in cjamp a ‘nd è dome une une: il Chievo. I aversaris dal Udin a mostrin une cundizion psicologjiche e atletiche une vore miôr de scuadre di Guidolin, che daûr, soredut cun Heurtaux e Bubnjic, e patìs la vivarosetât di Pelissier e in gjenerâl e ven metude sot dal snait dai zâi e blu. Il rapuart di fuarcis tra lis dôs formazions si palese prime de fin dal prin timp, cuant che al 40esim al rive il gol di Rigoni che, cul jutori involontari di Danilo le met tal sac, daûr di Kelava.
La uniche reazion dal Udin e je chê dal gnervôs, cu lis amonizions par Danilo e Basta, intant che devant Lazzari no si viôt, a Muriel no rive une bale e ancje Maicosuel al disparìs.
Tal secont timp Guidolin al mude la disposizion dai siei zuiadôrs cun Di Natale che al cjape il puest di Lazzari. La jentrade di Totò si sint, cun Puggioni che al ven impegnât propit dal numar 10. L’Udin nol è plui la fantasime al prin timp: al è plui atent in difese e plui dinamic indenant, ma al clope te metât dal cjamp. Il Chievo al ten bot aes iniziativis de scuadre furlane, che pe plui part a son azions individuâls e no il risultât di schemis o di orchestrazions coletivis. I parons di cjase a àn ancje un tic di fortune, al 72esim, cuant che Basta al cjape la travierse. La pression dal Udin e lis ocasions par rivâ al doi a doi a van in cressi, cun Heurtaux e Di Natale, ma la puarte di Puggioni no si vierç, il Chievo no si scompon e si concuiste i trê ponts.
Il secont timp dal Udin al è discret, ma nol è avonde. Il ko patît al è just e il Chievo al à meretât di vinci.
In chescj agns l’Udin al è simpri partît malut e si à dreçât, e ben, vie pe stagjon. Fasaraial compagn ancje chest an? Al è ce che a sperin i tifôs ancje se i motîfs di preocupazion, de jessude de Europa League a vuê, a son tancj e salacor a son ancje daûr a cressi. La prossime partide e sarà cul Genoa.
fur_Latn fur_Latn fur_Latn fur_Latn fur_Latn fur_Latn fur_Latn